PS Kemi murskasi FC Jazzin päätöskierroksella ja otti paikan ensi kauden Veikkausliigassa.

PS Kemi on voittanut jalkapallon Ykkösen mestaruuden. Kemiläiset kaatoivat kauden päätöskierroksella FC Jazzin kotikentällään Sauvosaaressa 4-1 (2-0).

Näin kemiläiset ovat varmistaneet paikkansa ensi kauden Veikkausliigassa. Toki seuran täytyy vielä täyttää liigalisenssin asettamat ehdot.

Edellisen kerran kemiläisjoukkue on ollut kotimaisessa pääsarjassa 26 vuotta sitten, kun KePS pelasi SM-sarjaa.

PS Kemi nousi tälle kaudelle Ykköseen ja on keikkunut sarjan kärkipaikoilla koko kauden. Lauantaina joukkue oli murskaavassa iskussa porilaista FC Jazzia vastaan. Kemiläiset tarvitsivat voiton varmistaakseen nousunsa.

Billy Ions aloitti juhlat jo ennen kolmen peliminuutin täyttymistä, kun hyökkääjä pääsi katkoon porilaisten kenttäpuoliskolla ja iski läpiajosta avausmaalin. Tuomo Könönen pääsi nautiskelemaan Ionsin tarjoilusta 20 minuuttia myöhemmin.

Tauon jälkeen Christian Eissele laukoi kauden kahdeksannen maalinsa 10 pelaamassaan ottelussa. Pelin 58. minuutilla lukemat olivat jo ratkaisevan tuntuisesti 3-0.

Jazz kavensi kapteeninsa Ilkka Santahuhdan maalilla 70. minuutilla, mutta Ions iski illan toisensa ja kauden 17:nnen sarjamaalinsa viisi minuuttia myöhemmin.

Ennen päivän pelejä PK-35 Vantaalla ja TPS:llä oli mahdollisuus tavoitella suoraa nousua. Maaliton tasapeli Myyrmäessä kuitenkin tarkoittaa, että PK-35 ottaa Ykkösen kakkossijan ja karsii liigapaikasta Veikkausliigan viimeistä edellistä vastaan.